C 168/2

Zhrnutie stanoviska európskeho dozorného úradníka pre ochranu údajov k uzavretiu obchodnej dohody medzi EÚ a Spojeným kráľovstvom a dohody o výmene utajovaných skutočností medzi EÚ a Spojeným kráľovstvom

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov www.edps.europa.eu)

(2021/C 168/02)

Európska komisia prijala 26. decembra 2020 návrh rozhodnutia Rady o uzavretí, v mene Únie, Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na druhej strane a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností.

Vzhľadom na očakávané pokračovanie úzkej spolupráce medzi EÚ a Spojeným kráľovstvom, EDPS víta dohody podpísané medzi Úniou a Spojeným kráľovstvom o obchode a spolupráci a o bezpečnostných postupoch na výmenu a ochranu utajovaných skutočností. Predovšetkým vyjadruje veľkú spokojnosť s tým, že jedným zo základných prvkov dohody o obchode a spolupráci je dodržiavanie a ochrana ľudských práv. Víta aj záväzok zmluvných strán dohody o obchode a spolupráci zabezpečiť vysokú úroveň ochrany osobných údajov.

EDPS si je vedomý osobitných podmienok, za ktorých sa o týchto dohodách rokovalo, ako aj konkrétnych minulých a budúcich vzťahov medzi Spojeným kráľovstvom a EÚ.

Pokiaľ ide o ustanovenia týkajúce sa obchodu, EDPS vyjadruje poľutovanie nad tým, že v rámci dohody o obchode a spolupráci sa verne nepreberajú horizontálne „ustanovenia EÚ o cezhraničných tokoch údajov a ochrane osobných údajov a súkromia v hlave o digitálnom obchode obchodných dohôd EÚ“, ktoré Európska komisia schválila v roku 2018. Zmeny v týchto horizontálnych ustanoveniach v spojení s inými ustanoveniami dohody o obchode a spolupráci v oblasti digitálneho obchodu spochybňujú zachovanie autonómie EÚ, pokiaľ ide o základné práva na ochranu údajov a súkromia.

EDPS už dlho zastáva názor, že vzhľadom na to, že ochrana osobných údajov je základným právom v Únii, nemôže byť predmetom rokovaní v rámci obchodných dohôd EÚ. O tom, ako sa v rámci práva Únie vykonáva ochrana základných práv, rozhoduje len EÚ. Únia nemôže a nemala by prijať žiadne záväzky v oblasti medzinárodného obchodu, ktoré sú nezlučiteľné s jej vlastnými právnymi predpismi v oblasti ochrany údajov. Dialógy o ochrane údajov a obchodné rokovania s tretími krajinami sa môžu navzájom dopĺňať, ale musia prebiehať oddelene. Toky osobných údajov medzi EÚ a tretími krajinami by sa mali umožňovať prostredníctvom mechanizmov stanovených v právnych predpisoch EÚ o ochrane údajov. EDPS preto vyzýva Komisiu, aby zopakovala svoj záväzok voči horizontálnym ustanoveniam, ako jedinému základu pre budúce obchodné dohody EÚ s tretími krajinami, ako aj tomu, že ochrana osobných údajov a práva na súkromie nebudú predmetom rokovaní.

Pokiaľ ide o spoluprácu v oblasti presadzovania práva a justičnú spoluprácu v trestných veciach, EDPS oceňuje, že Komisia zahrnula do dohody o obchode a spolupráci záruky týkajúce sa ochrany údajov, ktoré sú vzhľadom na citlivosť tejto spolupráce ešte dôležitejšie. Zároveň vyjadruje poľutovanie nad tým, že niektoré záruky chýbajú tak vo všeobecných ustanoveniach, ktoré neobsahujú kategorizáciu dotknutých osôb podľa článku 6 smernice o presadzovaní práva, ani podrobnejšie a spoľahlivejšie záruky, pokiaľ ide o následné prenosy, ako aj v časti týkajúcej sa prümského rámca. Prial by si aj to, aby prechodné obdobie na vymazanie údajov zo záznamu o cestujúcom bolo kratšie ako možné tri roky a aby bol zahrnutý aj zoznam závažných trestných činov. Ďalej odporúča zabezpečiť, aby sa všetky budúce zmeny prümského rámca medzi členskými štátmi EÚ, ktoré vedú k dodatočným zárukám, v plnej miere zohľadnili v dohode a aby ich obe strany skutočne vykonávali.

Pokiaľ ide o dočasné ustanovenie o prenose osobných údajov z EÚ do Spojeného kráľovstva, EDPS zdôrazňuje, že tento mechanizmus by mal zostať výnimočný a nemal by predstavovať precedens pre budúce dohody o obchode a spolupráci s inými tretími krajinami.

EDPS očakáva, že sa ním budú viesť konzultácie v súvislosti so všetkými návrhmi alebo odporúčaniami Rade podľa článku 218 ZFEÚ ohľadne začatia rokovaní o akýchkoľvek následných doplnkových dohodách, ak majú vplyv na ochranu práv a slobôd fyzických osôb so zreteľom na spracúvanie osobných údajov.

Napokon sa zdá, že dohoda o obchode a spolupráci je vypracovaná na základe predpokladu, že budú prijaté (a zostanú v platnosti aj v dohľadnej budúcnosti) rozhodnutia o primeranosti podľa všeobecného nariadenia o ochrane údajov a smernice o presadzovaní práva. EDPS by preto chcel pripomenúť svoje odporúčanie zo stanoviska 2/2020, aby Únia podnikla kroky s cieľom pripraviť sa na všetky možnosti vrátane prípadov, ak by sa rozhodnutie o primeranosti neprijalo, alebo by sa prijalo len v súvislosti s niektorými oblasťami.

1. ÚVOD

1. Európska únia (EÚ) a Spojené kráľovstvo Veľkej Británie a Severného Írska (Spojené kráľovstvo) podpísali 30. decembra 2020 dohodu o obchode a spolupráci a dohodu o bezpečnostných postupoch na výmenu a ochranu utajovaných skutočností ( 1 )

2. Tieto dohody sa predbežne vykonávajú od 1. januára 2021 až do ukončenia postupov potrebných na nadobudnutie ich platnosti ( 2 ) . Podľa dohody o obchode a spolupráci sa toto predbežné vykonávanie skončí najneskôr 28. februára 2021 alebo k inému dátumu, o ktorom rozhodne Rada pre partnerstvo ( 3 )

3. Európska komisia 25. januára 2021 konzultovala s EDPS svoj návrh rozhodnutia Rady o uzavretí týchto dvoch dohôd so Spojeným kráľovstvom Veľkej Británie a Severného Írska (ďalej len „návrh“) ( 4 ) v súlade s článkom 42 ods. 1 nariadenia (EÚ) 2018/1725. Prílohy k návrhu obsahujú obe dohody.

4. Základom pre tento návrh je postup stanovený v článku 217 a článku 218 ods. 6, článku 218 ods. 7 a článku 218 ods. 8 druhom pododseku Zmluvy o fungovaní Európskej únie (ZFEÚ). Vyžaduje si preto súhlas Európskeho parlamentu.

5. K dohode o bezpečnostných postupoch na výmenu a ochranu utajovaných skutočností sa neviažu žiadne pripomienky, pokiaľ ide o ochranu osobných údajov. Nasledujúce pripomienky sa preto zameriavajú na dohodu o obchode a spolupráci. Táto dohoda o obchode a spolupráci sa skladá zo siedmich častí (a niekoľkých príloh a troch protokolov): prvá časť o spoločných a inštitucionálnych ustanoveniach; druhá časť o obchode (vrátane digitálneho obchodu), doprave, rybárstve a iných dojednaniach; tretia časť o spolupráci v oblasti presadzovania práva a justičnej spolupráci v trestných veciach; štvrtá časť o tematickej spolupráci; piata časť o účasti na programoch Únie, správnom finančnom riadení a finančných ustanoveniach; šiesta časť o urovnávaní sporov a horizontálnych ustanoveniach a siedma časť o záverečných ustanoveniach.

4. ZÁVERY

37. EDPS víta dohody medzi EÚ a Spojeným kráľovstvom o obchode a spolupráci a o bezpečnostných postupoch na výmenu a ochranu utajovaných skutočností. Predovšetkým je veľmi spokojný s tým, že jedným zo základných prvkov dohody o obchode a spolupráci je dodržiavanie a ochrana ľudských práv. Víta aj záväzok zmluvných strán dohody o obchode a spolupráci zabezpečiť vysokú úroveň ochrany osobných údajov.

38. Pokiaľ však ide o obchod, zmeny v horizontálnych ustanoveniach Európskej komisie z roku 2018 v spojení s inými ustanoveniami dohody o obchode a spolupráci v oblasti digitálneho obchodu spochybňujú zachovanie autonómie EÚ, pokiaľ ide o základné práva na ochranu údajov a súkromia. EDPS preto odporúča, aby znenie dohodnuté so Spojeným kráľovstvom o ochrane údajov a súkromia zostalo výnimkou a nebolo základom pre budúce obchodné dohody s inými tretími krajinami. S cieľom objasniť tento prístup všetkým zainteresovaným stranám a obchodným partnerom EDPS preto vyzýva Komisiu, aby jasne zopakovala svoj záväzok voči horizontálnym ustanoveniam, ako jedinému základu pre budúce obchodné dohody EÚ s inými tretími krajinami, ako aj tomu, že ochrana osobných údajov a práva na súkromie nebudú predmetom rokovaní.

39. Pokiaľ ide o spoluprácu v oblasti presadzovania práva a justičnú spoluprácu v trestných veciach, EDPS oceňuje, že Komisia zahrnula do dohody o obchode a spolupráci záruky týkajúce sa ochrany údajov, ktoré sú vzhľadom na citlivosť tejto spolupráce ešte dôležitejšie. Vyjadruje však poľutovanie nad tým, že neobsahuje kategorizáciu dotknutých osôb podľa článku 6 smernice o presadzovaní práva, ani podrobnejšie a spoľahlivejšie záruky, pokiaľ ide o následné prenosy. EDPS síce víta skutočnosť, že ustanovenia o záznamoch o cestujúcich odrážajú stanovisko Súdneho dvora Európskej únie č. 1/15, vyjadruje však poľutovanie nad tým, že nebolo možné dohodnúť kratšie prechodné obdobie na vymazávanie údajov zo záznamov o cestujúcich, ani spoločný zoznam vymedzujúci závažné trestné činy. Takisto odporúča zabezpečiť, aby sa všetky ďalšie zmeny, ktoré vedú k dodatočným zárukám v prümskom rámci medzi členskými štátmi EÚ, v dohode v plnej miere zohľadnili a skutočne vykonávali oboma stranami, a vyjadruje poľutovanie nad tým, že do dohody o obchode a spolupráci neboli zahrnuté osobitné ustanovenia EÚ o obmedzení účelu a správnosti, aktuálnosti a dobe uchovávania údajov.

40. Pokiaľ ide o preklenovací mechanizmus, EDPS zdôrazňuje, že takýto mechanizmus by mal zostať výnimočný a nemal by predstavovať precedens pre budúce dohody o obchode a spolupráci s inými tretími krajinami.

41. EDPS očakáva, že sa sním budú viesť konzultácie v súvislosti so všetkými návrhmi alebo odporúčaniami Rade podľa článku 218 ZFEÚ ohľadne začatia rokovaní o akýchkoľvek následných doplnkových dohodách, ak majú vplyv na ochranu práv a slobôd fyzických osôb so zreteľom na spracúvanie osobných údajov.

42. EDPS ďalej poznamenáva, že sa zdá, že dohoda o obchode a spolupráci je vypracovaná na základe predpokladu, že budú prijaté (a zostanú v platnosti aj v dohľadnej budúcnosti) rozhodnutia o primeranosti podľa všeobecného nariadenia o ochrane údajov a smernice o presadzovaní práva. EDPS by preto chcel pripomenúť svoje odporúčania zo stanoviska č. 2/2020, aby Únia podnikla kroky s cieľom pripraviť sa na všetky možnosti vrátane prípadov, ak by sa rozhodnutie o primeranosti neprijalo, alebo by sa prijalo len v súvislosti s niektorými oblasťami.

V Bruseli 22. februára 2021. Wojciech Rafał WIEWIÓROWSKI

(1) Pozri rozhodnutie Rady (EÚ) 2020/2252 z 29. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. EÚ L 444, 31.12.2020, s. 2) a dohody (Ú. v. EÚ L 444, 31.12.2020, s. 14 a Ú. v. EÚ L 444, 31.12.2020, s. 1463). Okrem toho Európske spoločenstvo pre atómovú energiu (Euratom) a Spojené kráľovstvo dojednali dohodu o spolupráci pri bezpečnom a mierovom využívaní jadrovej energie. Pozri rozhodnutie Rady (Euratom) 2020/2253 z 29. decembra 2020, ktorým sa schvaľuje, aby Európska komisia uzavrela Dohodu medzi vládou Spojeného kráľovstva Veľkej Británie a Severného Írska a Európskym spoločenstvom pre atómovú energiu o spolupráci pri bezpečnom a mierovom využívaní jadrovej energie a aby Európska komisia v mene Európskeho spoločenstva pre atómovú energiu uzavrela Dohodu o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (Ú. v. EÚ L 444, 31.12.2020, s. 11).

(2) Pozri rozhodnutie Rady z 29. decembra 2020 o podpise v mene Únie a predbežnom vykonávaní dohody o obchode a spolupráci a dohody o bezpečnosti informácií medzi Európskou úniou a Spojeným kráľovstvom. Pozri aj oznámenie o predbežnom vykonávaní týchto dvoch dohôd (Ú. v. EÚ L 1, 1.1.2021, s. 1).

(3) Skladá sa zo zástupcov Únie a Spojeného kráľovstva a spoločne jej predsedajú člen Komisie a zástupca vlády Spojeného kráľovstva. Úniu zastupuje Komisia. Každý členský štát môže vyslať v rámci delegácie Únie ako sprievod jedného zástupcu.

(4) COM(2020) 856.